U-I-101/14, Up-362/14
Natisni
Opravilna št.:
U-I-101/14, Up-362/14
Datum odločitve:
1. 7. 2014
ECLI:
ECLI:SI:USRS:2014:U.I.101.14
Akt:
Zakon o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11) (ZVEtL), 15. čl.

Ustavna pritožba zoper sklep Višjega sodišča v Kopru št. CDn 643/2013 z dne 18. 2. 2014 v zvezi s sklepoma Okrajnega sodišča v Tolminu št. SDn 393/2013 z dne 5. 4. 2013 in št. Dn 8000078129/2011 z dne 19. 12. 2012
Izrek:
Pobuda za oceno ustavnosti 15. člena Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11) se zavrže.

Ustavna pritožba zoper sklep Višjega sodišča v Kopru št. CDn 643/2013 z dne 18. 2. 2014 v zvezi s sklepoma Okrajnega sodišča v Tolminu št. SDn 393/2013 z dne 5. 4. 2013 in št. Dn 8000078129/2011 z dne 19. 12. 2012 se ne sprejme.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče ustavne pritožbe ne sprejme v obravnavo, če niso izpolnjeni pogoji iz drugega odstavka 55.b člena Zakona o Ustavnem sodišču.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
Družba GIPOSS Gradbena podjetja Ljubljana, d. o. o., Ljubljana
Datum vloge:
6. 5. 2014
Vrsta odločitve:
sklep
Vrsta rešitve:
zavrženje, nesprejem ustavne pritožbe
Dokument:
US30448
Dokument v PDF obliki:
U-I-101-14, Up-362-14.pdf
149 KB
Prenesite datoteko
U-I-101/14-5
Up-362/14-6
1. 7. 2014
SKLEP
Ustavno sodišče je v postopkih za preizkus pobude in ustavne pritožbe družbe GIPOSS Gradbena podjetja Ljubljana, d. o. o., Ljubljana, ki jo zastopa Carmen Dobnik, odvetnica v Ljubljani, na seji 1. julija 2014
sklenilo:
1. Pobuda za oceno ustavnosti 15. člena Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11) se zavrže.
2. Ustavna pritožba zoper sklep Višjega sodišča v Kopru št. CDn 643/2013 z dne 18. 2. 2014 v zvezi s sklepoma Okrajnega sodišča v Tolminu št. SDn 393/2013 z dne 5. 4. 2013 in št. Dn 8000078129/2011 z dne 19. 12. 2012 se ne sprejme.
OBRAZLOŽITEV
1. Pobudnica izpodbija v izreku navedeno določbo Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (v nadaljevanju ZVEtL). Ta sodišču, pred katerim je vložen predlog za vzpostavitev etažne lastnine po tem zakonu, nalaga, naj po uradni dolžnosti odredi vpis zaznambe postopka vzpostavljanja etažne lastnine, in določa, da se za to zaznambo smiselno uporabljajo določbe zakona, ki ureja zemljiško knjigo, o zaznambi spora. Pobudnica zatrjuje neskladje izpodbijane norme z 2., 14., 22. in 33. členom Ustave.
2. Pobudnica vlaga tudi ustavno pritožbo zoper odločitev, s katero so sodišča v zemljiškoknjižnem postopku pri njenih nepremičninah po uradni dolžnosti dovolila vpis zaznambe spora o pridobitvi lastninske pravice.
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijani predpis ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82). Pobudnica je sicer pobudo vložila po formalnem izčrpanju vseh pravnih sredstev hkrati z ustavno pritožbo. Vendar je predpostavka za vložitev pobude v takih primerih tudi izčrpanost pravnih sredstev po vsebini. To pomeni, da mora pobudnik trditve o domnevni protiustavnosti ureditve, na podlagi katere je bila sprejeta odločitev v njegovi zadevi, uveljavljati že v postopku pred pristojnimi sodišči (glej sklep Ustavnega sodišča št. U-I-330/05, U-I-331/05, U-I-337/05 z dne 18. 10. 2007, Uradni list RS, št. 101/07, in OdlUS XVI, 79). Sodišča morajo argumente o protiustavnosti, če se z njimi ne strinjajo, obrazloženo zavrniti, če z njimi soglašajo in gre za zakon, pa morajo začeti postopek za oceno njegove ustavnosti pred Ustavnim sodiščem. Tako ima Ustavno sodišče, ko odloča o oceni ustavnosti takih predpisov, pred seboj utemeljitev, ki so jo v zvezi s tem sprejela pristojna sodišča. V pobudi vsebovanih očitkov o neskladju izpodbijane norme z 2., 14., 22. in 33. členom Ustave pobudnica ni uveljavljala v pravnih sredstvih – ugovoru zoper sklep zemljiškoknjižnega referenta in pritožbi zoper sklep sodišča prve stopnje o zavrnitvi ugovora. To pomeni, da ni izčrpala pravnih sredstev v vsebinskem smislu in da ustavna pritožba, s katero utemeljuje svoj pravni interes za začetek postopka za oceno ustavnosti 15. člena ZVEtL, v tem delu ni dopustna. Zato kljub vloženi ustavni pritožbi pobudnica ne izkazuje pravnega interesa za začetek postopka za oceno ustavnosti izpodbijane določbe. Ustavno sodišče je zato njeno pobudo zavrglo (1. točka izreka).
5. Poleg očitkov, za katere je Ustavno sodišče v prejšnji točki pojasnilo, da niso bili vsebinsko izčrpani v pravnih sredstvih, pa pobudnica v ustavni pritožbi zatrjuje tudi kršitve človekovih pravic, glede katerih so procesne predpostavke izpolnjene. Vendar Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena ZUStS (2. točka izreka).
6. Ustavno sodišče je sprejelo ta sklep na podlagi tretjega odstavka 25. člena in drugega odstavka 55.b člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik